Szabics betalált, vezet a Stuttgart
A német Bundesliga szombati játéknapján Szabics Imre csapata, a VFB Stuttgart 2-0-ra nyert a Hamburg ellen, és a táblázat élére állt. A gárda második találatát a magyar csatár szerezte. Kikapott a bajnok Bréma, és a legutóbbi fordulóban a Bayernt verő Leverkusen is, míg a bajorok ezúttal nyertek.
Többek között Szabics Imre góljával a házigazda VfB Stuttgart - az Újpest UEFA Kupa-ellenfele - 2-0-ra nyert a Hamburger SV ellen a német labdarúgó Bundesliga negyedik fordulójában, s ezzel a tabella élére ugrott.

Csereként talált be Szabics

A magyar válogatott csatára - aki a 62. percben csereként lépett pályára - a 91. percben talált a hálóba, és először volt eredményes ebben az idényben.

Dárdai Pál gárdája, a Hertha BSC az újonc Nürnberg otthonába látogatott, és gólnélküli döntetlent ért el. A magyar középpályás a 75. percben állt be a berlini gárdába.

Sovány Bayern-győzelem

A tavaly még szintén másodosztályú FSV Mainz a Bayer Leverkusent fogadta, és némi meglepetésre 2-0-ra nyert. Bódog Tamás végigjátszotta a meccset.

Az eddig gyengélkedő Bayern München egygólos sikert aratott a vendég Arminia Bielefeld ellen, ami nem túl meggyőző teljesítmény. A gárda legutóbbi, Leverkusen elleni 4-1-es veresége után a játékosok kikezdték Felix Magath edzőt, mondván, túl kemény edzéseket tart, és kiöli a fantáziát a csapatból. Franz Beckenbauer klubelnök persze a tréner mellé állt, ám az újabb gyenge játék után egyre bizonytalanabb Magath helye a kispadon.

A címvédő, Lisztes Krisztiánt sérülés miatt nélkülöző Werder Bremennek sem megy jól, hiszen a két héttel ezelőtti, hazai, Wolfsburg elleni 2-1-es kudarc után ezúttal 3-1-re Mönchengladbachban kapott ki a gárda.

Eredmények, 4. forduló:

Bayern München-Arminia Bielefeld 1-0 (1-0)
g: Makaay (26.)
VfL Bochum-Borussia Dortmund 2-2 (1-0)
g: Kalla (16.), Demel (75., öngól), illetve Koller (48.), Ewerthon (59.)
VfB Stuttgart-Hamburger SV 2-0 (1-0)
g: Meissner (16.), Szabics (91.)
FSV Mainz-Bayer Leverkusen 2-0 (0-0)
g: Weiland (65.), Auer (68.)
Borussia Mönchengladbach-Werder Bremen 3-1 (1-0)
g: Heinz (11.), Neuville (53.), Ivic (91.), illetve Valdez (69.)
1.FC Nürnberg-Hertha BSC 0-0
VfL Wolfsburg-Schalke 04 3-0 (2-0)
g: Hrisztov (30., 40.), Klimowicz (89.)

A Bundesliga élcsoportja:

1. VfB Stuttgart 4 10-5 10 pont
2. VfL Wolfsburg 4 7-3 9
3. Bayer Leverkusen 4 8-6 7
4. FSV Mainz 05 4 7-6 7
5. Bayern München 4 5-5 7
6. Werder Bremen 4 7-5 6
Futball Sport